CELEX: 32010D0721(02)
Language: et
Date: 2010-07-20 00:00:00
Title: Komisjoni otsus, 20. juuli 2010 , millega luuakse finantsteenuste kasutajarühm

21.7.2010   
            
            
               ET
            
            
               Euroopa Liidu Teataja
            
            
               C 199/12
            
         KOMISJONI OTSUS,
   20. juuli 2010,
   millega luuakse finantsteenuste kasutajarühm
   2010/C 199/02
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu üks peamistest eesmärkidest on tagada, et siseturg, mille oluline osa on finantsteenused, toimib korralikult.
            
         
               (2)
            
            
               Vastavalt parema õigusloome põhimõtetele pöörab komisjon suurt tähelepanu selle tagamisele, et kasutajad oleksid proportsionaalselt esindatud tema finantsteenuste poliitika väljatöötamise kõigis etappides. Sel eesmärgil on komisjonil vaja kasutada nõuandeorganisse kuuluvate asjatundjate teadmisi.
            
         
               (3)
            
            
               Komisjoni teatises Euroopa majanduse elavdamine
                   (1) märgiti, et komisjon tagab, et Euroopa investorite arvamust hakatakse rohkem kuulama kõigis finantsküsimustes.
            
         
               (4)
            
            
               Komisjoni talitused moodustasid 2004. aastal finantsteenuste kasutajate foorumi (FIN–USE), et tagada ekspertide panus kasutaja seisukohast Euroopa Komisjoni finantsteenuste poliitikakujundamise protsessi, et oleks võimalik saavutada kasutajate aktiivsem ja teadlikum kaasamine. Selle rühma teine kolmeaastane ametiaeg lõpeb 2010. aasta juunis.
            
         
               (5)
            
            
               2006. aastal moodustasid komisjoni talitused olemasoleva Euroopa tarbijate nõuanderühma (ECCG) allrühmana finantsteenuste tarbijarühma (FSCG), mille eesmärk oli tuua kokku tarbijaorganisatsioonide esindajad igast liikmesriigist selleks, et arutada finantsteenuste poliitikat ja tarbijate jaoks erilise tähtsusega ettepanekuid. Selle esmane kolmeaastane ametiaeg lõppes 2009. aasta novembris.
            
         
               (6)
            
            
               Andes komisjonile väärtuslikku nõu, on FIN-USE foorumil olnud oluline roll finantsteenuste kasutajate seisukoha edastamisel. FIN-USE liikmed on osalenud ka dialoogides mitmete sidusrühmadega, aidates nii levitada finantsteenuste kasutajate vaateid ja seega parandades otsuste tegemise protsessi üldist kvaliteeti.
            
         
               (7)
            
            
               Finantsteenuste tarbijarühm on olnud kasulik teabevahetuse kanal suhtlemisel siseriiklike ja Euroopa tarbijaorganisatsioonidega ning ta on juhtinud tähelepanu tarbijate konkreetsetele probleemidele.
            
         
               (8)
            
            
               Finantsteenuste kasutajate osalemist on vaja veelgi enam koordineerida ning suurendada tarbijate ja jaeinvestorite (st füüsilised isikud, kelle puhul investeerimine ei ole seotud nende ameti, äri või elukutsega) suutlikkust panustada selle valdkonna algatustesse. Käesolev otsus on tehtud, arvestades komisjoni kogemust seoses FIN-USE ja finantsteenuste tarbijarühma toimimisega, mõlema organi tegevuse välishindamisi ning ELi finantsteenuste poliitika olulisust kodanike elus.
            
         
               (9)
            
            
               Seepärast on vaja luua finantsteenuste kasutajarühm ning määratleda ametliku õigusaktiga selle kasutajarühma ülesanded, koosseis ja struktuur.
            
         
               (10)
            
            
               Kasutajarühm peaks koosnema nii finantsteenuste ekspertidest, nagu näiteks isikud, kes on määratud esindama tarbijate, jaeinvestorite või mikroettevõtjate huve, kui ka sõltumatutest ekspertidest, kellel on eriteadmised kasutajate vajaduste ja prioriteetide kohta finantsteenuste valdkonnas, näiteks tarbijaid esindavad juristid, töötajate esindajad või teadlased. Kasutajarühm peaks esindama piisavalt laia geograafilist ala ELis.
            
         
               (11)
            
            
               Kasutajarühm peaks komisjoni abistama sellise finantsteenuste poliitika ettevalmistamisel ja jälgimisel, millel on võimalik mõju finantsteenuste kasutajatele. Kasutajarühm peaks tagama finantsteenuste kasutajate esindajate ja finantsteenuste sõltumatute ekspertide kõrgekvaliteetsete ekspertteadmiste panuse komisjoni finantsteenustega seotud algatustesse.
            
         
               (12)
            
            
               Silmas pidades eesmärkide saavutamist, milleks on veelgi enam koordineerida finantsteenuste kasutajate osalemist ning suurendada tarbijate, jaeinvestorite ja mikroettevõtjate suutlikkust panustada finantsteenustega seotud algatustesse, on asjakohane anda kasutajarühmale piisav rahaline toetus, makstes selle liikmetele aastatasu, hüvitades sõidu- ja majutuskulud ning määrates eelarve teadustegevuseks.
            
         
               (13)
            
            
               Arvestades vajadust kaasata parimad eriteadmised väga keerukas finantsteenuste valdkonnas sellistelt sidusrühmadelt, kes ei ole finantssektori töötajad, ning arvestades samaväärsete organite liikmete tasustamist liikmesriikide tasandil ja FIN-USE aastatasusid ning nende korrapärast läbivaatamist, peaksid kasutajarühma liikmed saama aastatasu, et tagada, et neil on piisavad vahendid, et anda komisjonile nõutud oluline panus, mis koosneb ligikaudu 35-päevasest töökoormusest lisaks sellele, et liikmed osalevad kasutajarühma koosolekutel.
            
         
               (14)
            
            
               Arvestades, et liikmetel võib kasutajarühma ülesannete täitmiseks olla vaja uuringut väljaspoolt, võib komisjon kasutajarühma taotlusel eraldada sel eesmärgil teadusuuringute eelarve, kui ta leiab, et selline taotlus on põhjendatud.
            
         
               (15)
            
            
               Kasutajarühma liikmete jaoks tuleks kehtestada teabe avaldamise eeskirjad, ilma et see piiraks otsusega 2001/844/EÜ, ESTÜ, Euratom (2) komisjoni kodukorda lisatud turvaeeskirjade kohaldamist.
            
         
               (16)
            
            
               Kasutajarühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (3),
            
         ON VASTU VÕTNUD KÄESOLEVA OTSUSE:
   Artikkel 1
   Finantsteenuste kasutajarühm
   Käesolevaga moodustatakse finantsteenuste kasutajarühm (edaspidi „kasutajarühm”).
   Artikkel 2
   Ülesanded
   1.   Kõnealuse kasutajarühma ülesanded on järgmised:
   
               a)
            
            
               nõustada komisjoni selliste õigusaktide või muude poliitiliste algatuste ettevalmistamise raames, millel on mõju finantsteenuste kasutajatele, sealhulgas tarbijatele, jaeinvestoritele ja mikroettevõtjatele;
            
         
               b)
            
            
               esitada seisukohti, arvamusi ja nõuandeid sellise poliitika praktilise rakendamise kohta;
            
         
               c)
            
            
               püüda ennetavalt kindlaks teha peamised finantsteenuste küsimused, millel on mõju finantsteenuste kasutajatele;
            
         
               d)
            
            
               vajaduse korral, ja kokkuleppel komisjoniga, teha koostööd ja esitada teavet finantsteenuste kasutajate esindajatele ja esindusorganitele Euroopa Liidus ja riiklikul tasandil, kuid ka muudele komisjoni hallatavatele nõuanderühmadele, nagu näiteks Euroopa tarbijate nõuanderühmale, maksesüsteemide turu eksperdirühmale, Euroopa väärtpaberiturgude eksperdirühmale ja finantskoolituse eksperdirühmale.
            
         2.   Küsimused, mille kohta võidakse küsida kasutajarühma arvamust, hõlmavad kõiki finantsteenuste poliitikavaldkondi, sealhulgas, kuid mitte ainult, jaepangandus, tarbijakrediit ja hüpoteeklaen, maksevahendid ja -süsteemid, elu- ja kahjukindlustus, pensionid, jaekliendile suunatud investeerimistooted, väärtpaberiturud ja finantsjärelevalve.
   Artikkel 3
   Koosseis – ametisse nimetamine
   1.   Kasutajarühm koosneb 20 liikmest, kellest vähemalt 11 esindavad tarbijate ja jaeinvestorite huve vastavalt käesoleva artikli lõike 2 punktides a ja b täpsustatule.
   2.   Komisjon määrab kasutajarühma liikmed pärast osalemiskutse avaldamist. Liikmed on järgmised:
   
               a)
            
            
               isikud, kes on määratud esindama tarbijate huve, või
            
         
               b)
            
            
               isikud, kes on määratud esindama jaeinvestorite huve, või
            
         
               c)
            
            
               isikud, kes on määratud esindama komisjoni soovituses 2003/361/EÜ (4) määratletud mikroettevõtjate (v.a ettevõtjad, kelle peamine äritegevus on finantsteenuste osutamine) huve, või
            
         
               d)
            
            
               sõltumatud eksperdid, kellel on finantsteenustealased eriteadmised finantsteenuste kasutajate vaatepunktist, välja arvatud isikud, kes praegu töötavad finantsteenuste sektoris või tegutsevad finantsteenuste sektori nimel.
            
         3.   Käesoleva artikli lõike 2 punkti d alusel valitud liikmed määratakse isikuliselt.
   4.   Kasutajarühma liikmete ametiaeg on kolm aastat. Ametiaega võib pikendada kahel korral.
   5.   Liikmed, kes ei suuda enam kasutajarühma aruteludele tõhusalt kaasa aidata, kes astuvad tagasi või kes ei täida käesoleva artikli lõigetes 2 ja 3 või aluslepingu artiklis 339 sätestatud tingimusi, võidakse nende ülejäänud ametiajaks eemaldada või asendada.
   6.   Liikmed, kes on ametisse nimetatud isikuliselt, kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.
   7.   Liikmete nimed avaldatakse komisjoni eksperdirühmade registris ja komisjoni asjakohastel veebisaitidel.
   8.   Liikmete nimed kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 4
   Töökorraldus
   1.   Kasutajarühm valib lihthäälteenamusega oma liikmete hulgast esimehe ja ühe aseesimehe. Nii esimees kui ka aseesimees valitakse igal aastal uuesti. Neid mõlemat saab pärast ametiaja lõppu ametisse tagasi nimetada.
   2.   Kokkuleppel komisjoniga võib moodustada allrühmi, kes tegelevad konkreetsete küsimuste lahendamisega kasutajarühma antud volituste alusel. Allrühmad saadetakse pärast oma ülesannete täitmist laiali.
   3.   Kasutajarühm võib kokkuleppel komisjoniga kutsuda kasutajarühma ja allrühmade töös osalema konkreetseid eriteadmisi omavaid eksperte.
   4.   Kasutajarühma liikmed ja nende esindajad ning ka kutsutud eksperdid järgivad aluslepingutes ja nende rakenduseeskirjades sätestatud ametisaladuse kohustust ning ka otsuse 2001/844/EÜ, ESTÜ, Euratom lisas sätestatud komisjoni turvaeeskirju seoses ELi salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   5.   Kasutajarühm kohtub ligikaudu kaheksa korda aastas, tavaliselt komisjoni ruumides Brüsselis, vastavalt komisjoni kehtestatud korrale ja ajakavale. Liikmete taotlusel võib üks koosolek aastas toimuda mõnes teises liikmesriigis.
   6.   Komisjon tagab kasutajarühmale sekretariaaditeenused. Komisjoni ametnikud võivad osaleda kasutajarühma ja selle allrühmade koosolekutel.
   7.   Kasutajarühm võtab eksperdirühmade töökorra standardeeskirjade alusel vastu oma töökorra.
   8.   Komisjon võib internetis avaldada kasutajarühma mis tahes kirjalikke tulemeid dokumendi algkeeles.
   Artikkel 5
   Tasu ja kulude hüvitamine
   1.   Kasutajarühma liikmetele makstakse nende teenuste eest 10 000 euro suurust aastatasu. Tasu suurus vaadatakse läbi pärast kolme aastat.
   2.   Kulud hüvitatakse aastaeelarve piires, mille eraldavad kasutajarühmale komisjoni asjaomased talitused.
   3.   Komisjon hüvitab liikmetele kasutajarühma tegevusega seotud sõidu- ja vajaduse korral elamiskulud vastavalt komisjonis kehtivale korrale. Võimaluse korral võivad komisjoni talitused hüvitada üksikjuhtumipõhiselt kutsutud ekspertide sõidu- ja vajaduse korral elamiskulud vastavalt komisjoni välisekspertide kulude hüvitamise korrale tingimusel, et on saadud komisjoni talituste eelnev nõusolek.
   4.   Kasutajarühm võib vajaduse korral oma ülesannete täitmiseks küsida välisuuringu teostamist. Kui komisjon leiab, et selline taotlus (sellised taotlused) on põhjendatud, võib ta otsustada eraldada sel eesmärgil kuni 150 000 euro suuruse osa oma aastasest teadustegevuse eelarvest. Kõnealust eelarvet haldab komisjon, järgides täielikult oma asjakohaseid eeskirju ja menetlusi.
   
      Brüssel, 20. juuli 2010
      
         
            Komisjoni nimel
         
         
            komisjoni liige
         
         Michel BARNIER
      
   
   
      (1)  KOM(2009) 114 (lõplik).
   
      (2)  EÜT L 317, 3.12.2001, lk 1.
   
      (3)  EÜT L 8, 12.1.2001, lk 1.
   
      (4)  ELT L 124, 20.5.2003, lk 36.